14. schôdza NR SR - 6.deň - B. popoludní 4
Dátum: 2017-03-29
Poslanec: Matovič, Igor (OĽANO)
Druh vystúpenia: Vystúpenie v rozprave

120. Kolegovia, kolegyne, dovoľte, aby som sa vyjadril k tejto téme. Na začiatok by som chcel poprosiť kolegu Galka, aby aj keď vymazal tie videá, aby napísal tomu človeku, ktorý mu tie videá poslal, a poprosil ho ešte raz, aby mu ich poslal, lebo sme verejní činitelia, a keď existuje akýkoľvek dôkaz o tom, že niekto nehospodárne nakladá s našimi spoločnými peniazmi, tak mali by sme ten dôkaz nie vymazať, ale zverejniť. Takže, Ľubo Galko, teraz by to nemalo byť o nejakej takej falošnej kolegialite, a teda nechceme, aby sa tu hovorilo niečo na prezidenta, tak vymažeme si niečo na premiéra z mobilu. Treba si vypýtať znova tie videá, treba ich zverejniť. Dnes som o nich takisto počul, že pán premiér po Slovensku v pohode chodí so štátnym vrtuľníkom na akcie MDŽ. Treba tie videá dať do obehu, nech teda vieme, že kto tu odsudzuje. Dovoľte, aby som na začiatok každopádne povedal, že toto nie je náhoda, že niekto príde na pána prezidenta s takýmto obvinením, krkolomným obvinením a snaží sa takýmto spôsobom ho zdiskreditovať. Toto je návrat mečiarizmu, presne toto, čo sa tu deje. Ono my ako tým, že sme súčasťou toho diania, tak sa nám to možno až tak nezdá, ale tie odporné útoky z úst predsedu parlamentu Danka, tie odporné útoky a sústavné útoky z úst premiéra Slovenskej republiky Roberta Fica, tie odporné útoky a prirovnávanie ku Kotlebovi z úst ministra vnútra Roberta Kaliňáka, snaha o diskreditáciu cez lety, obviňovanie z toho, že porušuje ústavu, lebo nevymenováva ústavných sudcov, to, čo sme včera dostali do mailu, že tu sa podpísali poslanci za SMER a SNS, že idú obviňovať prezidenta zase v nejakej ďalšej veci, lebo poklopkal kameň, áno, že poklopkal základný kameň najvyššieho mrakodrapu v Európe či v strednej Európe, ktorý bude stavať slovenská spoločnosť, ale zamlčanie, samozrejme toho, že Robert Fico chodí klopkať základné kamene čohokoľvek, aj nejakého Jaguaru, tak to je naozaj úmyselné manipulovanie s faktami. Je to postupné, postupný návrat mečiarizmu a tie vzťahy medzi, vzťahy premiéra a vlády voči prezidentovi naberajú presne ten istý charakter ako v 90. rokoch boli vzťahy Mečiarovej vlády, Mečiara voči prezidentovi Kováčovi. Situácia v čase, keď tu debatujeme o zrušení amnestií, aj o zrušení milosti, ktorú udelil pán prezident Kováč, tak možno aj teda v čase, kedy sa stala tragédia v prípade pána Gauliedera, tak je to až na zimomriavky. Že sa nehanbíte, vládni poslanci, takýmto odporným spôsobom manipulovať faktami! Že sa nehanbí tu skorumpovaný minister vnútra sediaci pod balkónom, skrývajúci sa, ktorý zobral len v jednom jedinom prípade od daňového podvodníka Ladislava Bašternáka 600-tisíc eur úplatok, lebo odkúpil od neho podiel vo firme, ktorý mal hodnotu viac ako milión eur za niečo vyše 400-tisíc. Toto kryjete, takéto obrovské pošliapanie verejného záujmu, že minister vnútra berie úplatok od človeka, ktorého vyšetruje kriminálny úrad finančnej správy, keď tento prípad príde na výbor, v ktorom máte samozrejme väčšinu, tak vy odmietnete čo i len o tom sa baviť, lebo to je náš človek. A v tomto prípade ste schopní obhajovať klamstvá tohto skorumpovaného ministra vnútra, úplatkára, úplatného človeka, ktorý tu dlhodobo kryl podvod Ladislava Bašternáka, ktorý tu obhajoval tohto podvodníka, ktorý nám tu verejne tvrdil, že on nikdy s ním nič nemal spoločné, a nakoniec sa ukázalo, že jednoducho priamo s ním obchodoval. Pán Hrnko, máte taký veľmi nesympatický hlas a ma to vyrušuje, keď vykrikujete. Poprosím vás, buďte ticho, teraz rozprávam ja. Hrnčiar, Andrej, podpredseda NR SR Poprosím, poprosím kľud. Pán poslanec Hrnko, poprosím kľud v rokovacej sále. Matovič, Igor, poslanec NR SR Keď sa pozrieme na fakty, to, čo píše prezidentská kancelária, je jednoznačné. Prezident po nástupe do funkcie sa stretáva so skorumpovaným ministrom vnútra Robertom Kaliňákom, ten mu odporúča, aby na prepravu v rámci Slovenska využíval prezidentskú letku, lebo tí chlapci musia lietať, lebo inak, keď nenalietajú hodiny, musí oslovovať školy, aby si urobili výlet nad Slovenskom, aby chlapci nalietali hodiny. Čiže najprv ho skorumpovaný minister vnútra nahovorí, potom po roku sem príde, ho kritizuje. Na základe toho automaticky prezidentská kancelária sa dopytuje riaditeľa Úradu na ochranu ústavných činiteľov, ktorý podlieha skorumpovanému ministrovi vnútra. Čuduj sa svete, tento vedúci, riaditeľ Úradu na ochranu ústavných činiteľov odpisuje po dvoch mesiacoch prezidentovi v jednoduchých otázkach. Človek, ktorý podlieha priamo skorumpovanému ministrovi vnútra Robertovi Kaliňákovi, ktorý nahovoril prezidenta na to, aby lietal prezidentskou letkou. Po dvoch mesiacoch odpisuje, kde de facto potvrdzuje, že prezident by mal využívať v rámci vnútroštátnej prepravy, keď využíva teda leteckú prepravu, odporúčajú využívať štátnu leteckú prepravu alebo teda letku ministerstva vnútra, lebo je to z pohľadu zabezpečenia bezpečnosti a nákladov efektívnejšie. Čiže najprv necháte svojho, vtedy ešte korunného princa, našťastie, už dnes iba taký trpený appendix v SMER-e, ktorý tam ešte si dobačuje tú svoju funkciu, najprv ho necháte, aby nahovoril prezidenta na to, aby lietal, potom vášho človeka, alebo človek, ktorého on kontroluje priamo, necháte, aby prezidentovi odpovedal, že je to tak správne, jak to robí, aby mu odpovedal v podstate dosť arogantne. Po prvé, o dva mesiace neskôr, a po druhé, odpoveďami, ktoré teda si myslím, že nie sú hodné človeka v jeho postavení, veľakrát nejednoznačne, zahmlievajúco. A potom nemáte tú hanbu sem prísť. A ten istý skorumpovaný minister vnútra sem príde a on tu predkladá túto správu. Že sa nehanbíte, ľudia! A zároveň ešte to predkladal človek, ktorého som v podstate ani nepočul tu pomaly vystúpiť, len teda asi dostal ten, tú najdôležitejšiu úlohu v svojej politickej kariére, tak teda predložil procedurálny návrh, aby takéto niečo sem zaradil. Fakt neviem ani, ako vyzerá. Zároveň je veľmi zaujímavé to, že keď tu ten skorumpovaný minister robí výpočty o 790-tisícoch eur, ktoré spôsobil, škodu, pán prezident svojimi súkromnými letmi, a to dopredu hovorím, že ak by naozaj spôsobil, tak budem prvý, ktorý ho bude kritizovať, ale tak ako to tento skorumpovaný človek, ktorý sa nehanbí klamať v akejkoľvek veci, ktorú mu novinári dajú otázku, tak keď tento človek tu hovorí o nejakých výpočtoch, že to stálo 790-tisíc a že to bolo 319 letov, tak si myslím, že by mal ukázať fakty. My sme chceli vidieť, teda na základe čoho on vyhodnocoval, že z tých 400, neviem, koľko letov, bolo 319 súkromných. Čo bolo kritérium? Piatkový let je súkromný? Do Popradu let je súkromný? Alebo reálne naozaj niekto študoval, aký program mal prezident v ten deň alebo nasledujúci deň? Myslím si, že keď niekto chce obhájiť svoje čísla, mal by doniesť fakty. Po druhé, veľmi by ma zaujímalo, ako bolo vypočítaných tých 790-tisíc? Lebo v stanovisku, ktoré poslala prezidentská kancelária, je jednoznačne napísané, že pred tým, ako prezident mal nárok na tieto, nazvime ich štátne lety, tak letel dvakrát s tým istým lietadlom, ale ministerstvo vnútra vyúčtovalo za jeden let 775 eur. Ešte raz, tesne pred tým, ako sa stal prezidentom, pred inauguráciou jeden let stál 775 eur. Je logické sa domnievať, že keď sa stal prezidentom ten let nemohol stáť predsa viac. Čiže mali by sme násobiť, keď teda niekto vypočítal 319 letov, dobre, berme, aj keď si to možno iba cucol z prsta, tak násobme tých 319 letov krát 775, lebo toľko účtovalo ministerstvo vnútra súkromnej osobe Andrejovi Kiskovi za let pred tým, ako sa stal prezidentom, tak nám vychádza suma 247 225 eur. Čiže odkiaľ, pán skorumpovaný minister vnútra, ste vycucali z prsta 790-tisíc eur? Jednoducho ste si vycucali z prsta. Lebo ešte raz, pred tým, ako sa prezident stal prezidentom, letel dvakrát tou letkou. Za jeden let sa účtovalo 775, nemôže taký istý let po tom, ako sa stane prezidentom, stáť predsa viac. A to ani nehovorím o tom, že za toto obdobie, odkedy sa prezidentom stal, do toho vyúčtovania cena kerozínu klesala, odignorujme. Čiže ešte raz, dva lety, tu sa stáva prezidentom, dva lety predtým sú po 775, a potom zrazu účtujete po 2500, lebo to lepšie bude vyzerať a potom budeme môcť použiť to číslo čarovné, že to je vlastne milión. A ten Kiska ukradol milión a my ho vyzývame, aby to vrátil. A ja vám ešte raz hovorím, keď chceme neklamať ľudí a chceme teda s niečím konfrontovať pána prezidenta, keď dokážete, že to bolo 319 naozaj súkromných letov, čo ste nedokázali, lebo ste iba prišli s jedným číslom a nám poslancom ste pri tejto parlamentnej tlači nedali žiadne papiere do rúk, čo je naozaj na hanbu, a je to na hanbu hlavne predsedu Národnej rady, že dovolí takýmto spôsobom aby sa minister vnútra správal, alebo vláda správala voči poslancom Národnej rady. Čiže vlastne sa tu bavíme o materiáli, kde nám nikto nič nedal do ruky. Nemáme žiadne čísla pred sebou a ten, kto tu náhodou vtedy nebol, alebo ten, kto si to nepoznačil na papier, tak v podstate nevie, o čom tu je reč. To je naozaj na hanbu a toto je pohŕdaním inštitútom Národnej rady. Lebo podľa ústavy sa vláda zodpovedá Národnej rade a nie Národná rada sú tu paholci voči vláde. Skorumpovaný minister vnútra sa k nám správa ako k posledným paholkom, ktorý sa sem môže postaviť pred mikrofón, zahrať svoje klasické divadielko, narozprávať, aký je to teda zlodej ten Kiska, milión nám ukradol a všetci to budeme zrazu brať za sväté a božie a nemáme ani len papier pred sebou, kde by nám predložil správu, ktorú sme žiadali. Takže je veľký rozdiel 790-tisíc, čo nám tu skorumpovaný minister vnútra predložil, a 247 225, čo je vypočítané tak, ako ste to vypočítali vy, keď ste mu účtovali cenu letu, keď ešte prezidentom nebol. Ale pozrime sa na to z inej strany. Je verejným tajomstvom, že vláda SMER-u je schopná, dnes sa k tomu pridalo SNS, myslím si, že kapitán sa veľmi rád priživí, aj, bohužiaľ, pán Bugár, ktorý nám tu sľuboval nejaký charakter, nás ročne pripraviť približne o 3 mld. eur na korupcii, neschopnosti a na diletantstve pri spravovaní štátu. Tri miliardy eur de facto ukradnete ľuďom tejto krajiny za jeden rok; 250 pracovných dní, keď si to vydelíme, tak je to na jeden deň 12 mil. eur. Osem bežných pracovných hodín je 1,5 mil. eur za hodinu, ste schopní ukradnúť ľuďom tejto krajiny korupciou, neschopnosťou, diletantizmom. Hovorí sa veľakrát, že trafená hus zagágala. Hrnko sa ozýva, takže mohli by sme sa mu pozrieť na účty. Takže ste schopní ukradnúť za jednu hodinu 1,5 mil. eur, to znamená za jednu minútu 25-tisíc eur. Čiže keď obviňujete dnes a robíte tu z toho teatro, ak by bola pravda, že teda prezident 319 letov letel do Popradu a odvtedy, jak tam priletel, nemal žiaden pracovný program, čiže to bolo naozaj, že sa doviezol domov, a beriem teda do úvahy váš výpočet ceny letu 775 eur, tak 247 225 eur rozkradnete za 9 minút 53 sekúnd. Ale, čuduj sa svete, táto debata tu bude asi 10 hodín, keďže za hodinu som vám vypočítal 1,5 milióna, čo ste schopní ukradnúť, tak idete teraz tu vytvárať atmosféru, jakého máme zlodeja prezidenta cez vymyslené čísla, vymyslené počty letov. A za tých 10 hodín ukradnete 15 mil. eur tým ľuďom. A presne toto je tá pravda, že jednoducho vy idete vytiahnuť niečo, aby ste prekryli svoje zlo, aby sa ľudia v robote, v škole, na ulici, u mäsiara, všade bavili o tom skorumpovanom prezidentovi. Necháte podsunúť skorumpovaného ministra vnútra falošné čísla, kedy ráta za jeden let 3,5-krát vyššiu sumu, ako mu rátali ako súkromnej osobe, hlavne aby ste prekryli a mohli ďalej v pohode si kradnúť. Za toto by ste sa mohli hanbiť. Ešte raz, táto debata dokopy tu bude trvať možno 10 hodín. Za ten čas váš zlepenec ľudí okradne o 15 mil. eur. A idete tu lynčovať verejne prezidenta, že okradol ľudí o 247-tisíc. To je 60-krát menej jako vy za tých 10 hodín debaty tým ľuďom ukradnete. Sorry, takto sa budeme s vami baviť. (Výkriky z pléna.) Vašim voličom budeme otvárať oči. A poprosil by som toho šaša Hrnka, aby už konečne prestal vykrikovať, už to je tretíkrát. (Reakcie z pléna. Prerušenie vystúpenia predsedajúcim.) Hrnčiar, Andrej, podpredseda NR SR Poprosím vás, upokojte sa, páni poslanci! Matovič, Igor, poslanec NR SR Takže toto sú fakty. Môžte tu skúšať, môže tu Blaha sa roztekať na kolomaž, že aké to je strašné, čo to máme za prezidenta. Človek, ktorý tu hovorí, že bojuje proti buržoázii a ochraňuje pracujúci ľud, ale zároveň dovolí, aby ten pracujúci ľud, ktorý hrdlačí a platí vám dane do štátneho rozpočtu, bol okrádaný v tej istej chvíli, jako si tu vymyslíte tému a snažíte sa oblbnúť ľudí. Ale teda pre mňa je omnoho dôležitejšie to, že toto je len súčasť vašej hry a útoku voči prezidentovi. Tak ako pri amnestiách sa bojíte 10-tisíc študentov, ktorí prídu na námestia 18. apríla, a rýchlo, rýchlo dovtedy potrebujete spláchnuť tému, a podľa vašich slov, rýchlo, rýchlo dovtedy potrebujete tým ľuďom zobrať ďalší dôvod, prečo tam majú prísť, tak takisto teraz hľadáte akúkoľvek cestu k tomu, aby ste zdiskreditovali prezidenta, aby náhodu si netrúfol založiť politickú stranu a na konci vás neposlal do basy. A ja zase pevne verím, že prezident, či už sa rozhodne ísť tou výkonnou cestou politiky, čiže pôjde a založí politickú stranu, alebo bude naďalej prezidentom, že raz sa nám to podarí a v tej base tí skorumpovaní z vás skončia. Vy, ktorí ste dnes iba tí prisluhovači, ktorí stláčate tlačítka, alebo obhajovači rozkrádania, okrádania pracujúceho ľudu, ako napríklad tam teraz veľavážený Ľuboš Blaha, ktorý by si aj hubu zodral za pracujúci ľud, ale v skutočnosti, keď má stlačiť tlačítko proti zlodejom, tak vždy hlasuje za zlodejov a za skorumpovaných ministrov a za Bašternáka a podobných vagabundov. Títo ľudia, ktorí dnes prisluhujú zlu, raz budú veľmi radi, že v tej base neskončia. A ja urobím zase všetko pre to, aby ľudia, ako tam skrývajúci sa skorumpovaný minister vnútra so svojím kamarátom a bielym koňom Ladislavom Bašternákom, so svojim bielym koňom pánom Turčanom, s Robertom Ficom a spol. skončili v tej base. Môžte bojovať, koľko len chcete proti prezidentovi, a brániť alebo robiť všetko pre to a nútiť ho, aby vám vymenoval sudcov Ústavného súdu, aby ste si zabezpečili beztrestnosť do roku 2031. Ja pevne verím, že podľa toho, ako to vrie medzi ľuďmi, revolúcia sa blíži. Deň zúčtovania sa blíži, a môžeš sa smiať, Kaliňák, koľko len chceš, skončíš v base. A tak ako tu Harabin sa vyhrážal Lipšicovi, tak za to, jak si (pobúrené reakcie z pléna), jak sa Harabin vyhrážal Lipšicovi a povedal mu – "Skončíš v base, ty hajzel!" –, najradšej by som ti to teraz povedal. Lebo tak skorumpovaného ministra, ako má Slovensko, skorumpovaného ministra vnútra nemá žiadna krajina na Slovensku... (Výkriky v sále. Prerušenie vystúpenia predsedajúcim.) Hrnčiar, Andrej, podpredseda NR SR Poprosím vás, poprosím vás, páni poslanci, upokojte sa! Matovič, Igor, poslanec NR SR ... v Európe. Čo vykrikuješ?! (Reakcie z pléna.) Jasné, no konečne si sa ozval. Poď sem, tu sa posaď, tu sa posaď! Poď, poď sa sem hanbiť! Skrývaš sa tam. (Reakcie z pléna.) Jasné. Pozrieme sa na to, jako tam centrum stará Ikea bola kupovaná, že? Pozrieme sa s Turčanom, hneď vedľa Yeme. Áno, všetko, všetko čistučko. Biznisík ide, že?! Okrádať ľudí o stovky miliónov eur, si im ukradol. Skončíš v base, chlapče. (Reakcie z pléna.) Nie som ani len takto nervózny, neboj sa! Že sa nehanbíš, že vytŕčaš z kanála, že nezalezieš do kanála! (Prerušenie vystúpenia predsedajúcim.) Hrnčiar, Andrej, podpredseda NR SR Poprosím vás, poprosím vás, upokojte sa, lebo preruším schôdzu! Matovič, Igor, poslanec NR SR Akurát takýto človek sem príde obviňovať prezidenta, keď predtým ho tu, tri roky, nahovorí na to, aby využíval vládnu letku. Že sem aspoň nepošlete niekoho, nejakého blázna, ktorý teda dobre tu iba stláča tlačítka. Vy sem pošlete toho najskorumpovanejšieho človeka, ktorého máte vo vláde. Že vám nie je hanba?! Chcete zabrániť... Vyhrážaj sa mi, koľko chceš! Ja viem, že máš absolútnu moc. Viem, že ju zneužívaš, viem, že na mňa nasadzuješ tajných. Je mi to ukradnuté, chápeš? Je mi to ukradnuté. (Reakcie z pléna.) Je mi to ukradnuté. Vyhrážaj sa mi, koľko len chceš. V pohode, rob si, užívaj si to, užívaj si. Čiže je vašou hanbou, že takýmto spôsobom útočíte na premiéra, či na, pardon, na prezidenta. Je hanbou, že takýmto spôsobom znevažujete úrad, ktorý zastáva. Je hanbou, že to robíte prospechársky, lebo vám to vyhovuje. Je hanbou, že klamete ľudí, lebo im podsúvate falošné čísla. Je hanbou, že nepredložíte poslancom ani len to, čo tu predloží skorumpovaný minister vnútra. Je hanbou, že toto kryjete, je hanbou, že to obhajujete, je hanbou, že takto zneužívate svoju moc. Keď tu dnes predseda Národnej rady, kapitán Danko, hovoril niečo o papalášizme, tak toto je prejavom palalášizmu. Prejavom pohŕdania obyčajnými ľuďmi. Fico sa rozváža krížom-krážom po Slovensku v helikoptére, chodí si na svoje MDŽ mítingy. Jeho nekritizujete, lebo to je v poriadku. Že ešte chodí aj so svojou Troškovou, že si lieta krížom-krážom za štátne peniaze, to vám nevadí, to je v poriadku. Ale keď prezident lieta tak, ako mu odporučí minister vnútra, zrazu, po troch rokov vám to vadí. Kde ste boli tie tri roky? Prečo sa ten minister vnútra, ktorému to tak strašne vadí, prečo sa neozval po prvom súkromnom lete a nepovedal, pozor, tuto sa deje niečo nekalé? Však je to jeho letka, je to letka ministerstva vnútra. Prečo prichádza so zúčtovaním po troch rokoch? V čom je to fér? Ak by hájil verejný záujem, ak by bol dobrý hospodár, tak by strážil predsa naše spoločné peniaze. Nepripadá vám zvláštne, že ten minister vnútra sa ozve až po 319 letoch? Prečo sa neozval hneď po prvom? Veď je minister vnútra na to, aby strážil peniaze ministerstva vnútra. Toto je letka ministerstva vnútra. A ja sa ešte raz pýtam, prečo sa neozval po prvom lete? Keď nezaregistroval prvý, prečo nie po druhom? Keď nezaregistroval druhý, prečo nie po treťom? A tak by som ďalej mohol ísť do 319-teho letu. Už z tohto je evidentné, že ste si spätne vymysleli, že to boli súkromné lety, že tomu skorumpovanému ministrovi to veľmi vyhovovalo, lebo potreboval si niečo nájsť na Kisku, lebo sa ho bojíte, že buď si založí politickú stranu, alebo ten Fico naozaj nikdy nebude prezidentom. Lebo keď on si povie, že to zopakuje, tak Fico môže tam šúchať nožičkami. (Výkriky v sále.) Tuto akurát Jana Vaľová bude prezidentka, tam by sme sa ešte o tej korupcii na Mestskom úrade v Humennom mohli porozprávať. O tom, jak sa vynechávajú prázdne čísla v doručovacej knihe a po tom, keď sa robí verejná súťaž, sa dopisujú výhercovia, že? Mohli by sme sa, mohli by sme sa o tom porozprávať. Čo poviete, pani Vaľová? Dáme si niekedy taký duel pred kamerami? Môžme, môžme sa o tom porozprávať, dobre? Čiže bol by som na vašom mieste tichučko, s nožičkami šúchal. Takže... (Prerušenie vystúpenia predsedajúcim.) Hrnčiar, Andrej, podpredseda NR SR Poprosím vás, poprosím vás, upokojte sa! Matovič, Igor, poslanec NR SR Takže ešte raz, mám svojich 7 minút 40 sekúnd. Nech sa páči, kolegyňa Vaľová, kedykoľvek sa môžeme porozprávať o tom, ako sa vynechávajú čísielka v doručovacej knihe na Mestskom úrade v Humennom a po vyhodnotení kvázi súťaže sa dopisujú výhercovia. (Prerušenie vystúpenia predsedajúcim.) Hrnčiar, Andrej, podpredseda NR SR Poprosím vás, upokojte sa! Matovič, Igor, poslanec NR SR Takže fakty, ešte raz nakoniec. Máme ministra vnútra, ktorý má na zodpovednosť letku ministerstva vnútra. Má strážiť, má sa správať ako dobrý hospodár, má strážiť verejný záujem, má strážiť naše spoločné peniaze. Čo urobí? Tristodevätnásťkrát si zakrýva oči, keď prebehne 319 súkromných letov, podľa neho, pána prezidenta, cez jeho letku, ktorú má na starosti, tak potom sa zrazu zobudí a príde sem so správou, ktorú sme dodnes nikto nevideli alebo do tejto chvíle nikto nevideli, lebo ju tu iba predniesol. Čo je z toho evidentné? Že jednoducho si to všetko vymyslel, účelovo prezidenta nahovoril na to, aby teda lietal a povedal mu – jasné, súkromné lety, služobné lety, všetko jedno, treba vždy, aby sa využívali tieto lety, lebo inak to musím ponúkať školám, a potom naozaj podlo príde sem po troch rokoch a po 319 letoch sa zobudí, že vlastne on dovolí rozkrádať naše spoločné peniaze. A teraz, kto je viacej vinný? Ak by to bola pravda, že prezident letel 319 letov. Len čisto logicky. Ten, kto si bral z tej spoločnej kasy alebo ten, kto za nás mal strážiť tú spoločnú kasu? Logicky ten, kto mal strážiť tú spoločnú kasu, a to bol, čuduj sa svete, minister vnútra Robert Kaliňák. (Reakcia z pléna.) To neni šalený chlapec. Ja viem, že pani Vaľovej to nejako nepasuje do karát, lebo tá guľa to nejak ináč ukazuje. (Smiech v sále. Prerušenie vystúpenia predsedajúcim.) Hrnčiar, Andrej, podpredseda NR SR Poprosím vás, kľud v rokovacej sále. Matovič, Igor, poslanec NR SR Čiže tým, s čím prišiel minister vnútra Robert Kaliňák, usvedčil len samého seba z toho, že 319-krát dovolil brať súkromné peniaze alebo naše štátne peniaze na súkromný účel prezidentovi Kiskovi, že on 319-krát tento podvod zakryl, nič iného z toho nevyplýva, a že spamätal sa až na 319-krát. Čiže nieže Robert Kaliňák sem prišiel usvedčiť Andreja Kisku, ale Robert Kaliňák usvedčil samého seba, že vlastne doteraz 319 podvodov kryl. A keď teda nám vypočíta, že ten podvod bol hodný 790-tisíc, tak je to super, lebo Robert Kaliňák sa nám tu vlastne sám čo? Obžaloval z toho, že dovolil rozkradnúť 790-tisíc. To je jednoduchá matematika.